Cirka klokken 1715 kolliderte to Bybanevogner med hverandre mellom Nesttun og Hop.

Føreren av en Bybanevogn like ved har fortalt BAs reporter på stedet, som selv hørte et smell, at det hadde vært et sammenstøt.

Det skal ha vært lite dramatisk, men fører til trafikkforsinkelser. Ifølge BAs reporter står fire vogner i kø for å komme inn på Nesttun stasjon, og passasjerene får ikke gå ut av vognene.

Banene skal allerede ha stoppet i flere minutter spå hver eneste stasjon.

Da BA kontaktet politiet klokken 1730, hadde de ikke blitt informert om hendelsen.

– Dette har vi ikke fått beskjed om, forteller operasjonsleder Erik Gjesdal.

– Det skal ha vært en mindre berøring mellom to vogner, forteller Trond Magne Målsnes i Fjord1 Partner. Hvorvidt det var passasjerer ombord, visste han ikke sikkert da BA tok kontakt.

Bybanen skal allerede ha hatt tett trafikk, grunnet gratiskjøring om femminuttersfrekvens mellom Byparken og Nesttun. Skyss opplyser at de regner med dette vil bedres når frekvensen reduseres til hvert tiende minutt.